ai4bharat/Pralekha huggingface dataset:
संस्कृति मंत्रालय
संस्कृति मंत्रालय अंतर्राष्ट्रीय बौद्ध परिसंघ  के साथ मिलकर 5 मई को वैशाख पूर्णिमा के शुभ दिवस समारोह का आयोजन कर रहा है
‘संयुक्त राष्ट्र वैशाख दिवस’ के उपलक्ष्य में दिल्ली सहित पूरे देश में विभिन्न कार्यक्रम आयोजित किए जाएंगे
संस्कृति मंत्रालय अंतर्राष्ट्रीय बौद्ध परिसंघ  के साथ मिलकर 5 मई को वैशाख पूर्णिमा के शुभ दिवस को पूरी श्रद्धा और भक्ति के साथ मनाएगा। आईबीसी हिमालयाई बौद्ध संस्कृति संघ  के सहयोग से राष्ट्रीय संग्रहालय, नई दिल्ली में कार्यक्रम का आयोजन करेगा।
संस्कृति मंत्रालय के तहत विभिन्न स्वायत्त बौद्ध संगठन और अनुदान प्राप्त करने वाले संस्थान इस अवसर पर अनेक कार्यक्रमों/समारोहों का आयोजन कर रहे हैं।
केंद्रीय बौद्ध अध्ययन संस्थान , लेह के सभी कर्मचारी और 600 छात्र लेह के पोलो ग्राउंड में लद्दाख बौद्ध संघ  और लद्दाख गोन्पा संघ  द्वारा आयोजित किये जा रहे भव्य समारोह में शामिल होंगे। इस अवसर पर सीआईबीएस, लेह के छात्रों द्वारा 'मंगलाचरण'  किया जाएगा। इसके अलावा, केंद्रशासित प्रदेश लद्दाख के सीआईबीएस, लेह के छात्रों द्वारा तैयार की गई दो झांकियों का भी प्रदर्शन किया जाएगा जिनमें गौतम बुद्ध के जन्म और पहले उपदेश का प्रदर्शन होगा।
प्रातः 6:00 बजे 'बुद्ध जयंती समारोह' के आयोजन के बाद केंद्रीय उच्च तिब्बती अध्ययन संस्थान , सारनाथ द्वारा इस अवसर पर शोध पत्रिका "डीएचआईएच" के 63वें संस्करण का विमोचन किया जाएगा।
नव नालंदा महाविहार , नालंदा,  के भिक्षु-छात्रों द्वारा बुद्ध मंदिर में पारंपरिक पूजा का आयोजन किया जाएगा, इसके बाद 'बौद्ध धर्म और बिहार' विषय पर एक दिवसीय राष्ट्रीय सेमिनार का भी आयोजन किया जाएगा।
केंद्रीय हिमालयाई संस्कृति अध्ययन संस्थान , दाहुंग, अरुणाचल प्रदेश द्वारा इस शुभ अवसर पर पूजा समारोह और अन्य अनुष्ठानों के साथ-साथ वाद-विवाद प्रतियोगिता का भी आयोजन किया जाएगा।
जेंटसे गादेन रबग्यैल लिंग  मठ, अरुणाचल प्रदेश इस अवसर पर अपने भिक्षु-छात्रों द्वारा विश्व शांति प्रार्थना और 'मंगलाचरण' का आयोजन करेगा।
इस शुभ अवसर पर तिब्बत हाउस में आकांक्षी बोधिसत्व व्रत का आयोजन किया जाएगा।
तवांग मठ, अरुणाचल प्रदेश इस शुभ अवसर पर "बुद्ध के उपदेश, शांति और ध्यान" विषय पर भाषण-एवं व्याख्यान प्रतियोगिता का आयोजन करेगा।
‘लाइब्रेरी ऑफ़ तिब्बतन वर्क्स एंड आर्काइव्स’ , धर्मशाला, हिमाचल प्रदेश, इस शुभ दिवस के उपलक्ष्य में 1 मई से 5 मई, 2023 तक एक 'पशु चेतना सम्मेलन ' का भी आयोजन करेगा।
वैशाख बुद्ध पूर्णिमा पूरे विश्व में बौद्धों के लिए वर्ष का सबसे पवित्र दिन होता है क्योंकि यह दिवस भगवान बुद्ध के जीवन की तीन मुख्य घटनाओं - जन्म, ज्ञान प्राप्ति और महापरिनिर्वाण का प्रतीक है। यह दिन भारत में बौद्ध धर्म की उत्पत्ति के रूप में विशेष महत्व रखता है। वर्ष 1999 से इसे संयुक्त राष्ट्र द्वारा 'संयुक्त राष्ट्र के वैशाख दिवस' के रूप में भी मान्यता दी गई है। इस वर्ष वैशाख बुद्ध पूर्णिमा 5 मई को मनाई जा रही है।
अभी हाल ही में, संस्कृति मंत्रालय ने पहले वैश्विक बौद्ध शिखर सम्मेलन  का आयोजन किया है, जिसमें 30 देशों के 500 से अधिक प्रतिभागी शामिल हुए। इस शिखर सम्मेलन का उद्घाटन प्रधानमंत्री श्री नरेन्द्र मोदी ने किया था। संस्कृति मंत्रालय ने अपने अनुदान प्राप्त करने वाले एक वैश्विक बौद्ध एम्ब्रेला निकाय आईबीसी के साथ मिलकर "साझी बौद्ध विरासत" पर शंघाई सहयोग संगठन  के विशेषज्ञों की एक अंतर्राष्ट्रीय बैठक का 14 से 15 मार्च तक सफल आयोजन किया था, ताकि एससीओ देशों की बौद्ध कला में एक दूसरे के सांस्कृतिक संबंधों को पुनः स्थापित किया जा सके और समानताओं की तलाश की जा सके। आईबीसी का मुख्यालय नई दिल्ली में स्थित है।
जनजातीय कार्य मंत्रालय
ट्राइब्स इंडिया ने नए सामाजिक रूप से प्रभावकारी प्रतिरोधक क्षमता बढ़ाने वाले उत्पाद लॉन्च किए
ट्राइब्स इंडिया अपने उत्पादों की पेशकश ग्राहकों के लिए आकर्षक बना रहा है और साथ ही साथ लाखों जनजातीय उद्यमियों को बड़ा बाजार पाने में मदद कर रहा है। पिछले कई महीनों से इस उद्देश्य के साथ ट्राइब्स इंडिया ने अनेक नए उत्पाद (मुख्य रूप से प्रतिरोधी क्षमता बढ़ाने वाले उत्पाद और वनों के ताजा और जैविक श्रृंखला के उत्पाद शामिल किए हैं। इस सप्ताह ट्राइब्स इंडिया ने अपनी पेशकश में कुछ नये उत्पाद जोड़े हैं। इनमें गुजरात में ग्राम संगठन कम्बोडिया के अंतर्गत वसावा जनजातियों द्वारा पर्यावरण अनुकूल सैनिटरी पैड सहेली प्रमुख है। ट्राइब्स इंडिया इनके साथ पूरे देश में सैनिटरी पैड वितरित करने के लिए सहयोग कर रहा है।
नये उत्पाद वन ताजा प्राकृतिक तथा जैविक श्रृंखला में आते है। इनमें से कुछ उत्पाद उपहार देने और सजावट के लिए भी हैं।
पिछले कुछ सप्ताहों में पेश किए गए कुछ नये उत्पाद ट्राइब्स इंडिया के आउटलेट, ट्राइब्स इंडिया के मोबाइल वैन और ट्राइब्स इंडिया ई-मार्केटप्लेास  और ई-टेलर्स पर उपलब्ध हैं।
इस अवसर पर ट्राइफेड के प्रबंध निदेशक श्री प्रवीर कृष्णा ने कहा कि ट्राइब्स इंडिया जनजातीय जीवन को बदलने और जनजातीय लोगों की आजीविका में सुधार के लिए अपना मिशन जारी रखे हुए है। आज लॉन्च किए गए उत्पादों में वसावा जनजातियों द्वारा बनाए गए सैनिटरी पैड हैं। इनकी सप्लाई ग्राम संगठन कम्बोडिया द्वारा की जा रही है। इस प्रभावकारी और प्रासंगिक कार्य को प्रोत्साहित करने के लिए ट्राइफेड इस किफायती पैड का वितरण करेगा।
आज लॉन्च किए गए उत्पाद देश के विभिन्न भागों में तैयार किए गए हैं। इनमें सुन्दर रूप से बनाई गई गणेश और लक्ष्मी की मूर्ति तथा ओडिशा की डोकरा शैली के सजावटी सामान शामिल हैं। इनमें प्रतिरोधी क्षमता बढ़ाने वाला नाचेतना चूर्ण, गुजरात की हरड़ तथा त्रिफला टैबलेट तथा देहरादून के क्रीमी मशरूम सहित विभिन्न किस्म के शहद हैं। लॉन्च किए गए उत्पादों में तमिलनाडु के जनजातीय लोगों द्वारा बनाया गया मरहम  है। झारखंड के जनजातीय लोगों से प्राप्त चिरौंजी नट तथा अमरूद जैली भी लॉन्च की गई है।
देश भर के जनजातीय लोगों और उनकी आजीविकाओं में लाभ के लिए ट्राइफेड गो वोकल फॉर लोकल गो ट्राइब्ल मंत्र का उपयोग करता है। हाल में लॉन्च किया गया ट्राइब्स इंडिया ई-मार्केट भारत का सबसे बड़ा हस्तशिल्पों तथा जैविक उत्पादों का बाजार है, जो राष्ट्रीय और अंतर्राष्ट्रीय बाजारों से पांच लाख जनजातीय उद्यमियों को जोड़ता है। ई-मार्केटप्लेस जनजातीय उत्पादों और हस्तशिल्प को पूरे देश के ग्राहकों को उपलब्ध कराता है।
ट्राइब्स इंडिया ई-मार्केटप्लेस लाखों जनजातीय उद्यमियों को सशक्त बनाने का एक प्रयास है। अनेक प्राकृतिक और स्थायी उत्पादों के साथ ई-मार्केटप्लेस हमारे जनजातीय भाइयों की पुरानी परम्पराओं की झलक पेश करता है। कृपया market.tribesindia.com. देखे। बाइ लोकल बाइ ट्राइबल!
रक्षा मंत्रालय
भारत और ओमान ने नई दिल्ली में 11वीं संयुक्त सैन्य सहयोग समिति बैठक के दौरान सेना-से-सेना सहयोग में प्रगति की समीक्षा की
ओमान के रक्षा मंत्रालय के महासचिव ने रक्षा मंत्री श्री राजनाथ सिंह से मुलाकात की
ओमान के रक्षा मंत्रालय के महासचिव डॉ. मोहम्मद बिन नासीर बिन अली अल-ज़ाबी ने 01 फरवरी, 2022 को नई दिल्ली में रक्षा मंत्री श्री राजनाथ सिंह से मुलाकात की। उन्होंने दोनों देशों के बीच रक्षा सहयोग बढ़ाने के तरीकों पर चर्चा की। ओमान के रक्षा मंत्रालय के महासचिव ने श्री राजनाथ सिंह को द्विपक्षीय रक्षा सहयोग पर 11वीं भारत-ओमान संयुक्त सैन्य सहयोग समिति बैठक  के बारे में भी जानकारी दी, जिसका आयोजन 31 जनवरी, 2022 को नई दिल्ली में किया गया था।
जेएमसीसी बैठक की सह-अध्यक्षता रक्षा सचिव डॉ. अजय कुमार तथा ओमान के रक्षा मंत्रालय के महासचिव द्वारा की गई। बैठक के दौरान दोनों पक्षों ने संयुक्त अभ्यासों, उद्योग सहयोग तथा विभिन्न जारी अवसरंचना परियोजनाओं सहित सेना-से-सेना सहयोग में की गई प्रगति की समीक्षा की। रक्षा उद्योग सहयोग बढ़ाने में संयुक्त उद्यम के लिए नए अवसरों का पता लगाने तथा परस्पर रुचि के क्षेत्रों की जांच करने का निर्णय लिया गया है। तीनों सेनाओं से संबंधित मानवीय सहायता तथा आपदा राहत  अभ्यास के संचालन तथा जारी संयुक्त अभ्यासों के दायरे को बढ़ाने तथा जटिलताओं पर भी चर्चा की गई। दोनों देशों ने उत्तरी अरब सागर में व्याप्त मादक द्रव्य तस्करी के मुद्दे का मुकाबला करने के लिए एकजुट होकर काम करने पर सहमति जताई।
ओमान में अगली जेएमसीसी परस्पर सुविधाजनक तिथियों पर आयोजित करने पर सहमति जताई गई। जेएमसीसी भारत तथा ओमान के रक्षा मंत्रालयों के बीच द्विपक्षीय रक्षा सहयोग के सभी पहलुओं की व्यापक रूप से समीक्षा करती है तथा दिशा-निर्देश देती है।
महासचिव ने तीनों सेनाओं के प्रमुखों तथा भारतीय रक्षा उद्योगों के सीईओ से भी मुलाकात की। वह अपने प्रवास के दौरान कोच्चि शिपयार्ड लिमिटेड, सैन्य प्रशिक्षण प्रतिष्ठानों तथा स्वदेशी एयर क्राफ्ट करियर, विक्रांत का भी अवलोकन करेंगे।
प्रधानमंत्री कार्यालय
प्रधानमंत्री ने शिक्षक दिवस पर शिक्षकों को बधाई दी, पूर्व राष्ट्रपति डॉ. सर्वपल्ली राधाकृष्णन को उनकी जयंती पर श्रद्धांजलि अर्पित की
प्रधानमंत्री श्री नरेन्द्र मोदी ने शिक्षक दिवस के अवसर पर शिक्षक समुदाय को बधाई दी है। प्रधानमंत्री ने पूर्व राष्ट्रपति डॉ. सर्वपल्ली राधाकृष्णन को भी उनकी जयंती पर श्रद्धांजलि दी हैI
प्रधानमंत्री ने ट्वीट्स की एक श्रृंखला में कहा,
‘शिक्षक दिवस के अवसर पर पूरे शिक्षक समुदाय को बधाई जिन्होंने हमेशा युवाओं में बौद्धिक क्षमता के विकास में महत्वपूर्ण भूमिका निभाई है। यह काफी सराहनीय है कि शिक्षकों ने कैसे नवाचार किया और सुनिश्चित किया कि कोविड-19 के समय में भी छात्रों की शिक्षा यात्रा जारी रहे।
मैं डॉ. एस. राधाकृष्णन को उनकी जयंती पर श्रद्धांजलि अर्पित करता हूं और उनकी विशिष्ट विद्वता और देश के लिए उनके योगदान को याद करता हूं।‘
प्रधानमंत्री कार्यालय
प्रधानमंत्री न्यू भाऊपुर – न्यू खुर्जा सेक्शन और ईस्टर्न डेडीकेटेड फ्रेट कॉरीडोर के परिचालन नियंत्रण केन्द्र का 29 दिसम्बर को उद्घाटन करेंगे
प्रधानमंत्री श्री नरेन्द्र मोदी 29 दिसंबर, 2020 को सुबह 11 बजे वीडियो कॉन्फ्रेंसिंग के माध्यम से पूर्वी डेडीकेटेड फ्रेट कॉरिडोर  के ‘न्यू भाऊपुर- न्यू खुर्जा सेक्शुन’ का उद्घाटन करेंगे। इस आयोजन के दौरान, प्रधानमंत्री प्रयागराज में ईडीएफसी के परिचालन नियंत्रण केन्द्र  का भी उद्घाटन करेंगे। उत्तर प्रदेश की राज्यपाल श्रीमती आनंदीबेन पटेल, उत्तर प्रदेश के मुख्यमंत्री श्री योगी आदित्यनाथ और केन्द्रीय मंत्री श्री पीयूष गोयल भी इस अवसर पर उपस्थित रहेंगे।
ईडीएफसी का 351 किलोमीटर लम्बा न्यू भाऊपुर- न्यू खुर्जा सेक्शन उत्तर प्रदेश में स्थित है और इसे 5,750 करोड़ रुपये की लागत से बनाया गया है। यह सेक्शन स्थानीय उद्योगों जैसे एल्यूमीनियम उद्योग , डेयरी क्षेत्र , कपड़ा उत्पादन / ब्लॉक प्रिंटिंग , कांच के सामान के उद्योग , पॉटरी ,हींग उत्पादन  और ताले और हार्डवेयर  के लिए नए अवसर खोलेगा। यह सेक्शन मौजूदा कानपुर-दिल्ली मुख्य लाइन से भी भीड़भाड़ कम कर देगा और भारतीय रेलवे को तेज ट्रेनें चलाने में सक्षम करेगा।
प्रयागराज में एक अत्याधुनिक ऑपरेशन कंट्रोल सेंटर  ईडीएफसी के पूरे रूट के लिए कमान सेंटर के रूप में कार्य करेगा। आधुनिक आंतरिक सज्जा, श्रम दक्षता संबंधी डिज़ाइन और सर्वश्रेष्ठ ध्वनि विज्ञान के साथ ओसीसी विश्व स्तर पर अपने प्रकार की सबसे बड़ी संरचनाओं में से एक है। यह भवन गृह की ग्रीन बिल्डिंग रेटिंग के साथ पर्यावरण अनुकूल है और इसे ’सुगम्य भारत अभियान’ के मानदंडों के अनुसार बनाया गया है।
ईस्टार्न डेडीकेटेड फ्रेट कॉरिडोर  के बारे में
ईडीएफसी  लुधियाना  के पास साहनेवाल से शुरू होता है और पंजाब, हरियाणा, उत्तर प्रदेश, बिहार और झारखंड राज्यों से गुजरकर पश्चिम बंगाल के दनकुनी में समाप्त होता है। इसका निर्माण डेडिकेटेड फ्रेट कॉरिडोर कॉरपोरेशन ऑफ इंडिया लिमिटेड  द्वारा किया जा रहा है, जिसे डेडिकेटेड फ्रेट कॉरिडोर के निर्माण और संचालन के लिए एक विशेष प्रयोजन वाहन के रूप में स्थापित किया गया है। डीएफसीसीआईएल पश्चिमी डेडिकेटेड फ्रेट कॉरिडोर  का निर्माण भी कर रहा है जो उत्तर प्रदेश के दादरी को मुंबई में जवाहरलाल नेहरू पोर्ट से जोड़ता है और यूपी, हरियाणा, राजस्थान, गुजरात और महाराष्ट्र राज्यों से गुजरेगा।
प्रधानमंत्री कार्यालय
प्रधानमंत्री की अमेरिका के अर्थशास्त्री और नीतिगत उद्यमी प्रो. पॉल रोमर के साथ बैठक
प्रधानमंत्री श्री नरेन्द्र मोदी ने आज अमेरिका के न्यूयॉर्क में अमेरिका के नोबल पुरस्कार विजेता अर्थशास्त्री और नीतिगत उद्यमी प्रो. पॉल रोमर के साथ मुलाकात की।
प्रधानमंत्री और प्रो. रोमर ने आधार और डिजिलॉकर जैसे नवोन्मेषी टूल्स के उपयोग सहित भारत की डिजिटल यात्रा पर चर्चा की। उन्होंने शहरी विकास के लिए भारत द्वारा की जा रही विभिन्न पहलों पर भी चर्चा की।
रक्षा मंत्रालय
सर्वश्रेष्ठ और द्वितीय सर्वश्रेष्ठ कमान अस्पतालों के लिए रक्षा मंत्री ट्रॉफी प्रदान की गई
रक्षा मंत्री श्री राजनाथ सिंह ने 16 अक्टूबर, 2020 को सशस्त्र सेना चिकित्सा सेवा  के सर्वश्रेष्ठ और द्वितीय सर्वश्रेष्ठ कमान अस्पतालों को वर्ष 2019 के लिए रक्षा मंत्री ट्रॉफी प्रदान की। कमान अस्पताल  बेंगलुरु और कमान अस्पताल  कोलकाता को क्रमशः 2019 के लिए सर्वश्रेष्ठ और द्वितीय सर्वश्रेष्ठ कमान अस्पताल के रूप में चुना गया था। पुरस्कार समारोह में रक्षा सचिव के अलावा वरिष्ठ सैन्य अधिकारी और गणमान्य नागरिक भी शामिल हुए।
रक्षा मंत्री ने एएफएमएस दोनों अस्पतालों के उत्कृष्ट प्रदर्शन सराहना करते हुए इनकी इनकी उल्लेखनीय सेवाओं को स्वीकार किया, जिसमें युद्धक चिकित्सा सहायता से लेकर अर्ध-क्षेत्रीय, ज़ोनल और तृतीयक देखभाल तक अत्याधुनिक स्वास्थ्य सेवा के संचालन में तैनात सैनिक शामिल हैं। लेफ्टिनेंट जनरल अनूप बनर्जी, एसएम, पीएचएस, महानिदेशक सशस्त्र बल चिकित्सा सेवा और वरिष्ठ कर्नल कॉम्ड, सेना मेडिकल कोर ने इस अवसर पर एएफएमएस की तैयारियों पर जोर दिया, ताकि ऑपरेशन के दौरान और शांति के साथ चिकित्सा सहायता प्रदान करने में सभी चुनौतियों का सामना किया जा सके। समय के साथ-साथ मानवीय सहायता और आपदा राहत प्रदान करने का आह्वान किया गया। उन्होंने पेशेवर उत्कृष्टता के लिए हर समय प्रयास करने के लिए एएफएमएस की प्रतिबद्धता के बारे में चर्चा की।
एएफएमएस के कमान हॉस्पिटल्स द्वारा प्रदान की जाने वाली स्वास्थ्य सेवाओं में उत्कृष्टता को मान्यता देने और उनके बीच स्वस्थ प्रतिस्पर्धा की भावना को बढ़ावा देने के लिए 1989 में रक्षा मंत्री ट्रॉफी की शुरुआत की गई थी। लेफ्टिनेंट जनरल/समकक्ष के रैंक के एएफएमएस के एक अधिकारी की अध्यक्षता वाली एक चयन समिति इन अस्पतालों के लिए ऑन-साइट विज़िट के दौरान इनके निष्पादन के मूल्यांकन के आधार पर एक व्यापक चयन प्रक्रिया के माध्यम से प्रत्येक वर्ष पुरस्कार के लिए अस्पतालों की सिफारिश करती है।
अंतरिक्ष विभाग
डॉक्टर जितेन्द्र सिंह ने बेंगलुरू में ‘उन्नति’ – यूनिस्पेस नेनोसेटेलाइट असेम्बली एंड ट्रेनिंग प्रोगाम ऑफ इसरो, का उद्घाटन किया
, प्रधानमंत्री कार्यालय, कार्मिक, जन-शिकायतें एवं पेंशन राज्य मंत्री डॉक्टर जितेन्द्र सिंह ने आज बेंगलुरू में इसरो द्वारा आयोजित ‘उन्नति’  कार्यक्रम का उद्घाटन करते हुए उपस्थित जनों को संबोधित करते हुए कहा।
उन्होंने कहा कि विज्ञान और प्रौद्योगिकी का उपयोग हमारी दिन-प्रतिदिन की गतिविधियों में अधिक से अधिक हो रहा है। भारत में अंतरिक्ष प्रौद्योगिकी का हर घर में प्रवेश हो चुका है। अंतरिक्ष सुरक्षा को भविष्य में सर्वोच्च प्राथमिकता दी जायेगी। उन्होंने विभिन्न उपग्रहों के प्रक्षेपण, अंतरिक्ष कार्यक्रमों, विशेष रूप से चन्द्रयान मिशन को शुरू करने में इसरो के प्रयासों की सराहना की।
‘उन्नति’ नेनो सेटेलाइट विकास पर एक क्षमता निर्माण कार्यक्रम है जो बाह्य अंतरिक्ष  की खोज और शांतिपूर्ण प्रयोग के बारे में पहले संयुक्त राष्ट्र सम्मेलन की 50वीं सालगिरह मनाने के लिए इसरो की एक पहल है। यह कार्यक्रम नेना सेटेलाइट की असेम्बलिंग, एकीकरण और परीक्षण में मजबूती लाने के लिए प्रतिभागी विकासशील देशों को अवसर उपलब्ध कराता है। ‘उन्नति’ कार्यक्रम की इसरो के यू.आर. राव उपग्रह केन्द्र द्वारा तीन साल के लिए तीन बैचों में आयोजित करने की योजना है। इससे 45 देशों के अधिकारियों को लाभ पहुंचाने की योजना है। पहला बैच आज शुरू हुआ है, जिसमें 17 देशों के 30 प्रतिनिधि भाग ले रहे हैं। इसरो के चेयरमैन डॉक्टर के. सिवन ने इसरो द्वारा चलाई जा रही विभिन्न गतिविधियों के बारे में जानकारी दी। इस अवसर पर अन्य वरिष्ठ अधिकारी और गणमान्य व्यक्ति भी उपस्थित थे।
मत्स्यपालन, पशुपालन और डेयरी मंत्रालय
पशुपालन और डेयरी विभाग द्वारा ‘विशेष अभियान 2.0’ का सफलतापूर्वक आयोजन
- स्वच्छता अभियान 165 स्थलों पर चलाया गया, जिसमें फील्ड और बाहरी कार्यालय भी शामिल
- समीक्षा के लिए चिन्हित किए गए कुल 21,072 फाइलों में से 16,834 फाइलों का निपटारा
- चिन्हित किए गए 84 लोक शिकायतों और अपीलों में से 82 लोक शिकायतों और अपीलों का निवारण
- एएचडी विभाग और संबद्ध कार्यालयों द्वारा 100 से ज्यादा ट्वीट
पशुपालन और डेयरी विभाग ने 02 से 31 अक्टूबर 2022 तक ‘विशेष अभियान 2.0’ का आयोजन सफलतापूर्वक किया। विशेष अभियान के भाग के रूप में 165 अभियान स्थलों पर स्वच्छता अभियान चलाया गया, जिसमें सार्वजनिक इंटरफेस वाले फील्ड और बाहरी कार्यालय भी शामिल हैं। सांसद संदर्भ, संसदीय आश्वासन, पीएमओ संदर्भ और लोक शिकायतों जैसी विभिन्न श्रेणियों के लंबित मामलों का भी कुशलतापूर्वक निपटारा किया गया।
‘विशेष अभियान 2.0’ के अंतर्गत मंत्रालय और इससे संबद्ध/अधीनस्थ कार्यालयों में समीक्षा के लिए कुल 21,072 फाइलों की पहचान की गई, जिनमें से 21,072 फाइलों की समीक्षा की गई है और 16,834 फाइलों का निपटारा किया गया।
विशेष अभियान 2.0 के प्रारंभिक चरण में निवारण के लिए कुल 84 लोक शिकायतों और अपीलों की पहचान की गई, जिनमें से 82 लोक शिकायतों और अपीलों का निवारण प्रभावी रूप से किया गया।
पशुपालन और डेयरी विभाग और इससे संबद्ध/अधीनस्थ कार्यालयों द्वारा 100 से ज्यादा ट्वीट किए गए।
केंद्रीय हिमित वीर्य उत्पादन और प्रशिक्षण संस्थान, हेसरघट्टा, बेंगलुरु, उत्तरी कर्नाटक में विशेष अभियान 2.0 के पहले और बाद के चित्र
सीएचआरएस कार्यालय, ओंगोल, आंध्र प्रदेश में विशेष अभियान 2.0 के पहले और बाद के चित्र
केंद्रीय मवेशी प्रजनन फार्म, सुनाबेड़ा, ओडिशा में विशेष अभियान 2.0 के पहले और बाद के चित्र
सीसीबीएफ-सुनाबेड़ा, ओडिशा, सीपीडीओ-एनआर चंडीगढ़, आरएफएस-हिसार, हरियाणा, सीसीएसएनआईएएच, बागपत में विशेष अभियान 2.0 के पहले और बाद के कुछ चित्र
विज्ञान एवं प्रौद्योगिकी मंत्रालय
प्लाज्मा आधारित हरित कीटाणुनाशक से कोविड-19 जैसे संक्रामक रोगों के प्रसार पर लग सकती है लगाम
शोधकर्ताओं ने शीत वायुमंडलीय दबाव प्लाज्मा  की मदद से उत्पन्न प्लाज्मा-आधारित एक कीटाणुनाशक विकसित किया है जो कोविड-19 के लिए एक हरे रंग के परिशोधक के रूप में कार्य कर सकता है।
कोविड-19 महामारी ने एक परिशोधकों की तत्काल आवश्यकता पैदा कर दी है जो संपर्क के माध्यम से संक्रामक रोगों के प्रसार को सीमित कर सकता है। हालांकि, अधिकांश परिशोधकों में ऐसे रसायन होते हैं जो पर्यावरण के लिए खतरनाक हैं। इसी कारण शोधकर्ता हरित विकल्पों की दिशा में काम करने के लिए प्रेरित हुए।
असम के गुवाहाटी स्थित विज्ञान एवं प्रौद्योगिकी उच्च अध्ययन संस्थान, भारत सरकार के विज्ञान एवं प्रौद्योगिकी विभाग के तहत स्वायत्त संस्थान, के जीव विज्ञान और भौतिक विज्ञान प्रभागों के वैज्ञानिकों डॉ. कामची शंकरनारायणन, डॉ. मोजीबुर आर. खान और डॉ. एच. बाइलुंग की एक टीम ने प्रदर्शित किया है कि शीत वायुमंडलीय दबाव  द्वारा उत्पन्न प्लाज्मा में सीओवी-2 स्पाइक प्रोटीन को निष्क्रिय करने की क्षमता है, जो वायरल संक्रमण और बाद में कोविड -19 को प्रेरित करने के लिए मानव एसीई-2 रिसेप्टर यानी अभिग्राहक को जमा देता है अर्थात उसे जकड़ लेता है।
प्लाज्मा, पदार्थ की चौथी अवस्था है जो प्रयोगशाला में नियंत्रित परिस्थितियों में उत्पादित होने पर ब्रह्मांड का अधिकांश भाग बनाती है और इसे शीत वायुमंडलीय दबाव प्लाज्मा  कहा जाता है। वैज्ञानिकों ने एक उच्च वोल्टेज विद्युत क्षेत्र के माध्यम से हीलियम, ऑर्गन और वायु जैसे प्लाज्मा बनाने वाली गैसों को पास किया, जिसके कारण आयनों के मिश्रण के साथ एक स्थिर प्लाज्मा और अभिक्रिया कक्ष के भीतर सीएपी की एक गुलाबी चमक का उत्सर्जन करने वाले इलेक्ट्रॉनों का निर्माण होता है।
आरएससी  एडवांस के अंतर्राष्ट्रीय जर्नल में हाल ही में प्रकाशित इस शोध से पता चलता है कि प्लाज्मा में उत्पन्न अल्पकालिक अत्यधिक प्रतिक्रियाशील ऑक्सीजन और नाइट्रोजन प्रजातियां  ने सीएपी उपचार के 2 मिनट के भीतर सार्स-सीओवी-2 स्पाइक प्रोटीन को पूरी तरह से निष्क्रिय कर देता है। आरटी-पीसीआर विश्लेषण ने यह भी स्थापित किया है कि सीएपी सार्स-सीओवी-2 वायरस के आरएनए को निष्क्रिय कर सकता है।
शोधकर्ताओं ने बताया कि सीएपी, एक प्लाज्मा-आधारित कीटाणुशोधन विधि पर्यावरण की दृष्टि से खतरनाक रासायन-आधारित परिशोधन विधियों का एक बेहतर विकल्प है। ’’शीत वायुमंडलीय प्लाज्मा पर्यावरण की दृष्टि से सुरक्षित है, क्योंकि प्लाज्मा उपचार द्वारा पूरी परिशोधन प्रक्रिया के दौरान, कोई रासायनिक अपशिष्ट उत्पन्न नहीं होता है।
प्रमुख लेखक डॉ. कामची शंकरनारायणन और डॉ. एच. बाइलुंग ने कहा कि विभिन्न जीवाणु या कवक संक्रमणों के लिए कीटाणुशोधन विधि को आगे बढ़ाया जा सकता है।
शोध का आयोजन आईएएसएसटी की कोविड-19 परीक्षण और अनुसंधान सुविधा केंद्र में किया गया था, जो निदेशक प्रो. आशीष के. मुखर्जी के अनुसार अब तक 1.54 लाख से अधिक परीक्षण कर चुका है।
प्रकाशन: https://doi.org/10.1039/D2RA00009A
राकेश रुचेल खानिकर, मोनालिसा कलिता, पारिस्मिता कलिता, भास्वती कश्यप, शांतनु दास, मोजीबुर आर. खान, हेरेम्बा बैलुंग’, कामची शंकरनारायणन’
प्रधानमंत्री कार्यालय
प्रधानमंत्री की बाली में जी-20 शिखर सम्मेलन के अवसर पर संयुक्त राज्य अमेरिका के राष्ट्रपति और इंडोनेशिया के राष्ट्रपति के साथ मुलाकात
प्रधानमंत्री श्री नरेन्द्र मोदी ने आज बाली में जी-20 के नेताओं के शिखर सम्मेलन के अवसर पर अमेरिका के राष्ट्रपति महामहिम श्री जोसेफ आर. बाइडेन और इंडोनेशिया के राष्ट्रपति महामहिम श्री जोको विडोडो से मुलाकात की।
प्रधानमंत्री श्री मोदी ने इस बात को दोहराया कि जी-20 अंतरराष्ट्रीय आर्थिक सहयोग का एक प्रमुख मंच है। उन्होंने जी-20 द्वारा वैश्विक चुनौतियों से निपटने के लिए प्रमुख अर्थव्यवस्थाओं को एक साथ लाने की अपनी क्षमता का प्रदर्शन जारी रखने के महत्व को रेखांकित किया। जी-20 हमारी अर्थव्यवस्थाओं और उससे आगे सतत एवं समावेशी विकास को बहाल करने, मौजूदा जलवायु, ऊर्जा एवं खाद्य संकट से निपटने, वैश्विक स्वास्थ्य संरचना को मजबूत करने और प्रौद्योगिकी संबंधी बदलाव को बढ़ावा देने के लिए मिलकर काम कर रहा है।
प्रधानमंत्री श्री मोदी ने इस बात की पुष्टि की कि भारत अपनी अध्यक्षता के दौरान अन्य विकासशील देशों की आवाज बनेगा। उन्होंने कमजोर देशों की सहायता करने, समावेशी विकास का समर्थन करने, आर्थिक सुरक्षा एवं वैश्विक आपूर्ति श्रृंखला को मजबूत करने, बहुपक्षीय वित्तीय संस्थानों के लिए वित्तपोषण का बेहतर एवं अभिनव मॉडल विकसित करने, जलवायु परिवर्तन, महामारी, आर्थिक नाजुकता, निर्धनता कम करने और सतत विकास लक्ष्यों  को हासिल करने जैसी चुनौतियों का समाधान प्रदान करने, और सार्वजनिक एवं निजी वित्तपोषण का लाभ उठाकर बुनियादी ढांचे से सबंधित अन्तराल को पाटने में जी-20 की भूमिका पर जोर दिया।
प्रधानमंत्री श्री मोदी ने भारत की अध्यक्षता के तहत जी-20 के कार्यों का समर्थन करने की प्रतिबद्धता के लिए राष्ट्रपति विडोडो और राष्ट्रपति बाइडेन को धन्यवाद दिया।
रक्षा मंत्रालय
डीआरडीओ द्वारा भारतीय नौसेना की सोनार प्रणालियों के लिए परीक्षण और मूल्यांकन सुविधा का शुभारंभ किया गया
एनपीओएल, कोच्चि में हल मॉड्यूल ऑफ सबमर्सिबल प्लेटफॉर्म फ़ॉर अकूस्टिक कैरेक्टराइज़ेशन एंड एवैलुएशन फैसिलिटी शुरू
'आत्मनिर्भर भारत' और भारत की 'मेक इन इंडिया' संबंधी प्रतिबद्धता को प्रोत्साहन देते हुए रक्षा अनुसंधान एवं विकास संगठन  ने हाल ही में नेवल फिजिकल एंड ओशनोग्राफिक लेबोरेट्री , कोच्चि में हल मॉड्यूल ऑफ सबमर्सिबल प्लेटफॉर्म फॉर एकॉस्टिक कैरेक्टराइजेशन एंड इवैल्यूएशन  सुविधा का शुभारंभ किया। यह जहाजों, पनडुब्बियों और हेलीकॉप्टरों सहित विभिन्न प्लेटफार्मों पर भारतीय नौसेना द्वारा उपयोग के लिए विकसित सोनार प्रणालियों के लिए एक अत्याधुनिक परीक्षण और मूल्यांकन सुविधा है।
स्पेस सुविधा एनपीओएल द्वारा बताई गई अवधारणा डिजाइन और आवश्यकताओं पर आधारित है और इसका निर्माण मेसर्स एलएंडटी शिपबिल्डिंग, चेन्नई द्वारा किया गया है। इसका उपयोग मुख्य रूप से सोनार प्रणालियों के मूल्यांकन के लिए किया जाएगा, जिससे सेंसर और ट्रांसड्यूसर जैसे वैज्ञानिक पैकेजों की त्वरित तैनाती तथा आसान रिकवरी हो पाती है।
स्पेस दुनिया में अपनी तरह की एक अनूठी सुविधा है। इस सुविधा की विशिष्टता विशेष रूप से डिज़ाइन किए गए सबमर्सिबल प्लेटफॉर्म में निहित है, जिसे समसमायिक रूप से संचालित विंच की एक श्रृंखला का उपयोग करके 100 मीटर की गहराई तक उतारा जा सकता है। प्लेटफ़ॉर्म का डिज़ाइन और निर्माण भारतीय शिपिंग रजिस्टर और पोत वर्गीकरण प्राधिकरण की सभी वैधानिक आवश्यकताओं को पूरा करता है और केरल अंतर्देशीय वेसल नियमों के अनुसार निरीक्षण तथा पंजीकरण मानदंडों का सख्ती से पालन करता है।
रेल मंत्रालय
दिल्ली पुलिस का साथ निभाते हुए रेलवे की कोविड ड्यूटी पर तैनात दिल्ली पुलिस के कर्मियों को प्रतिदिन 10000 पानी की बोतले उपलब्ध कराने की व्यवस्था
सड़क के नाकों और अन्य स्थानों पर कोविड के खिलाफ जंग में तैनात पुलिसकर्मियों को गर्मी बढ़ने के साथ ही भारतीय रेल ने अपने पीएसयू आईआरसीटीसी की मदद से रेल नीर की बोतलें उपलब्ध कराना शुरु किया
अब तक 50000 से ज्यादा पानी की बोतले बांटी जा चुकी हैं; यह व्यवस्था 3 मई तक जारी रहेगी
भारतीय रेल की ओर से अपने संगठनों जैसे आईआरसीटीसी, आरपीएफ, जोनल रेलवे और अन्य संगठनों की मदद से कोविड के खिलाफ रेलवे की जंग को समेकित रूप से जीवित रखने के अथक प्रयास किए जा रहे हैं।
हाल ही में रेलवे ने कोविड-19 के खिलाफ जंग में सड़कों पर उतरे दिल्ली पुलिस के कर्मियों को प्रतिदिन 10000पानी की बोतले उपलब्ध कराना शुरु किया है। अब तक 50000पानी की बोतलें बांटी जा चुकी हैं।
झुलसती गर्मी और जमीनी स्तर पर कष्टकारी हालात का सामना करते हुए ये पुलिसकर्मी न सिर्फ लॉकडाउन का कार्यान्वयन सुनिश्चित करने के लिए चौबीसों घंटे काम कर रहे हैं, बल्कि जरूरत पड़ने पर चुनौतिपूर्ण हालात में डॉक्टरों और अर्द्ध चिकित्सा कर्मियों के साथ विभिन्न स्थानों पर भी जा रहे हैं।
पुलिसकर्मियों जैसे फ्रंटलाइन योद्धाओं की मदद करना,केवल अथक रूप से कार्य कर रहे इन अधिकारियों के प्रतिसम्मान ही नहीं होगा, बल्कि कोविड-19 का मुकाबला करने के लिए जारी राष्ट्रीय प्रयासों में भारतीय रेल की ओर किए जा रहे प्रयासों का सहज विस्तार भी होगा।
इस पहल के तहत भारतीय रेल ने अपने पीएसयू आईआरसीटीसी की मदद से नई दिल्ली में 16.04.2020 से प्रतिदिन रेलनीर की 10000 बोतलों का निशुल्क वितरण शुरु किया है। ये रेलनीर की 10000 बोतलें एक-एक लीटर की हैं। इन्हें नांगलोई स्थित रेलनीर संयंत्र से लेना पड़ता है। अब तक 50000 से ज्यादा बोतले वितरित की जा चुकी हैं।
उल्लेखनीय है कि कोविड-19 के कारण जारी लॉकडाउन के बाद से भारतीय रेल निस्वार्थ और स्वेच्छिक रूप से जरूरतमंद लोगों को पका हुआ गर्म भोजन उपलब्ध करा रही है। रेलवे आईआरसीटीसी की बेस किचन्स, आरपीएफ संसाधनों और एनजीओ के योगदान के जरिए बड़ी मात्रा में पेपर प्लेट्स पर दोपहर का भोजन और खाने के पैकेटों में रात का भोजन उपलब्ध करा रहा है। कोविड-19 के कारण जारी राष्ट्रव्यापी लॉकडाउन के बाद से भारतीय रेल की ओर से उपलब्ध कराया जा रहा पका हुआ गर्म भोजन कल दो मिलियन का आंकड़ा पार कर गया।